
AVIZ

asupra propunerii legislative privind înfiinţarea unor burse de consiliu local pentru asigurarea învăţământului preşcolar şi primar din mediul rural cu personal calificat

Cu adresa nr.660 din 4 martie 2002, Biroul Permanent, conform art. 89 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind înfiinţarea unor burse de consiliu local pentru asigurarea învăţământului preşcolar şi primar din mediul rural cu personal calificat.

In urma examinării, în şedinţa din data de 27 martie 2002, Comisia, cu unanimitate de voturi, a hotărât respingerea din următoarele considerente:

Nu este prezentată o estimare a cheltuielilor ce se vor suporta de la bugetele locale şi nici a resurselor financiare necesare pentru acordarea acestor burse. Se încalcă, astfel, prevederea art.137 alin.(5) din Constituţia României, potrivit căreia “nici o cheltuială bugetară nu poate fi aprobată fără stabilirea sursei de finanţare”, precum şi dispoziţiile art.17 alin.(3) din Legea nr.189/19098 privind finanţele publice locale, cu modificările şi completările ulterioare.

Introducerea la art.5 alin.(3) a prevederii conform căreia perioada de şcolarizare se consideră vechime în muncă, reprezintă o încălcare a prevederilor Legii nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, prin care noţiunea de vechime în muncă a fost înlocuită cu cea de stagiu de cotizare.

Menţionăm că problemele de la art.9 şi 10 din această propunere legislativă sunt reglementate prin Legea învăţământului nr.84/1995, republicată, încălcându-se, astfel, prevederile art.14 alin.(1) din Legea nr.24/2000 privind normele de tehnică legislativă pentru elaborarea actelor normative, potrivit cărora “în procesul de legiferare trebuie evitată instituirea aceloraşi reglementări în două sau mai multe acte normative”. 

